amanoisuno/poet huggingface dataset:
遊永福寺二首  其二 陶夢桂
寺占吾鄉好處山，半新半舊屋千間。水中蓮似尼清浄，雨後雲如僧退閑。石路教人修整過，芒鞋怕我往來艱。夜深火炬渾無用，長是天教月送還。
次韻陶明甫 陶夢桂
寸質元非紫磨金，少時徒有濟時心。中年世味諳常盡，晚節宗門趨向深。萬境皆空何所着，百年未滿得長吟。人間俯仰咸塵跡，惟有江山不古今。
約客 陶夢桂
家在青山綠水間，柴門雖設亦常關。稠花浪蕊隨時有，樂事賞心從古慳。世上人多爲物役，眼前誰肯掣身還。君能不負平生約，袖有新詩慰病顔。
次韻王衡甫 陶夢桂
野徑溪橋取次行，山青水秀眼增明。身居塵外年年健，心到灰時事事輕。文陣揮戈吾退舍，詩壇歃血子同盟。直將修月拿雲手，拾得人間句見成。
次韻良佐 陶夢桂
回也逍遥只寓言，參乎三省道真傳。明知榮悴何由我，誰道修爲亦屬天。朝市山林皆寄耳，簡編燈火故依然。窮年矻矻人休訝，山宅臞儒便是仙。
次弓天錫送胡儒文韻 陶夢桂
不論朝市與山林，兩鬢難禁白髮侵。物外休論天下事，書中要見古人心。老來酒債渾無有，公等詩名儘可尋。吟料從來無盡藏，江湖萬里水雲深。
與弓王二尉談詩二首  其一 陶夢桂
從來造物只兒嬉，用舍行藏各一時。玉兔金烏元去速，曉猿夜鶴怪歸遲。幸然三徑菊如舊，且與兩梅仙說詩。試問釣車茶具外，當時誰予伴天隨。
與弓王二尉談詩二首  其二 陶夢桂
雀羅門巷駐高車，靄靄停雲滿眼時。惟有故情來得得，却搜詩句步遲遲。北窗不放淵明卧，南澗同看子厚詩。要識吾儕長久處，此心如月鎮相隨。
良佐留別詩頗悽惋次韻敘閑居之樂以釋之二首  其一 陶夢桂
困人天氣晝沉沉，飯罷茶甌儘放深。笑領故人遊竹洞，因尋詩句到梅林。已教兒去將詩寫，又喚孫來把酒斟。行樂既知明日少，合如吾祖惜分陰。
良佐留別詩頗悽惋次韻敘閑居之樂以釋之二首  其二 陶夢桂
騰騰曉日夕還沉，淺淺秋江春又深。消息既知由造化，憂愁那得到山林。已吟有興猶重和，未醉開樽任滿斟。浮利浮名都莫問，只將詩酒送光陰。
次韻汪子與 陶夢桂
生來骨相不如人，那更心空似此君。一見好書惟恐盡，每逢佳客怕言分。自知原憲貧非病，莫問琴張達是聞。吟罷不知身已老，莫教萬里浄無雲。
次韻粲上人 陶夢桂
飛錫來尋避俗翁，不辭劈面受霜風。因君髮被詩催白，知我顔須借酒紅。秀谷幾年千里隔，空寮今夕一燈同。恨無日暮碧雲句，編入文通雜綬中。
同子興賦雪中折带冰梅 陶夢桂
雪裏攀梅冷不勝，歸來分插幾空瓶。花間亂綴未凋玉，窗下細看元是冰。旋覺暖回還易散，只愁凍損獨先零。詩翁貪看橫斜影，未暝呼童急上燈。
即事 陶夢桂
桂花香處麝臍破，楓葉丹時錦帳開。天遣年華隨水去，山將野色入簾來。鑷殘白髮愁無迹，割盡黄雲酒有材。不負小園佳景致，乘閑與客共徘徊。
八月十三夜月 陶夢桂
人情何待十分圓，滿目金波已浩然。明到杜陵頭上髮，寒侵鄭老客中氈。中秋未必似今夕，好景其如又隔年。多謝望舒知此意，冰輪緩碾不加鞭。
送範之侄謁留守別先生 陶夢桂
不待吹噓送上天，凌雲意氣自飄然。長江秋色將征旆，半夜霜威襲客氈。淝水功名須爾力，斜川風月了吾年。師門念舊如相問，爲道衰頹怕着鞭。
酬堅大師 陶夢桂
蜀山越嶠倦躋攀，拄杖經年掛壁間。駒隙光中驚迅速，龍泉山裏占清閑。但存寶藏明珠在，不管石頭行路難。香冷磬殘經卷了，倚欄靜數暮鴉還。
極高明樓飲散次韻二首  其一 陶夢桂
有景可觀無遠近，新樓真是極高明。水因雨過多新進，楓到年來獨老成。萬頃煙波魚得計，一天風月雁能鳴。醉餘客散清愁入，嘹亮漁舟笛數聲。
極高明樓飲散次韻二首  其二 陶夢桂
江練緊纏山脚白，露珠密簇草頭明。一天秋意淒涼甚，幾日西風醖造成。新月光中新雁過，暮雲深處暮鐘鳴。得君吟卷呼兒讀，吹竹彈絲無此聲。
送胡上人遊浙 陶夢桂
大別山頭訪早梅，梅邊邂逅笑顔開。十年一夢看看老，萬水千山得得來。馬祖話中心即佛，盧能偈裏鏡非臺。即今了却此公案，便是公門及第回。
黄澄伯下第以詩來訪次韻 陶夢桂
平塘水外竹三畝，古木陰中屋數間。天幸諸賢皆大用，分甘少病比長閑。百年世事皆前定，一枕清風無後艱。多謝新詩來慰藉，不堪溢美欲封還。
題涂季儒愚安堂 陶夢桂
而翁吉德怕人知，天與良孫一似之。自分隨緣栖矮室，何曾弄巧蹈危機。人生懷抱祇平易，天下道塗皆坦夷。此語莫書堂上壁，客來徒說是和非。
送饒守萬仲衡葬次山園韻 陶夢桂
塵埃滿面雪蒙頭，只合滄洲把釣鈎。鄉里故人今日少，山川英氣一時收。絕憐逝者成千古，誰念淒其老一邱。野店相逢聊舉酒，潸然苦淚落瓷甌。
先塋之左得生壙喜而示兒 陶夢桂
鼓樓岡上舊墳頭，又有山靈獻寢邱。萬里歸來生處樂，一心甘向死前休。盡捐世事兼家事，但把嬉遊當宦遊。糲飯藜羹而辦得，吾衰此外更何求。
題竹巖丁直卿鏤冰集 陶夢桂
一片好詩如片月，半生愁殺鏤冰翁。多情誤以苦爲樂，衆體疑於異却同。幾度手抄方刻棗，數莖髮在已如蓬。江湖醉墨爭馳騁，誰識巖燈夜夜紅。
登胡氏樓  其一 陶夢桂
草際露華白，天邊雲浪開。好風何處起，和月入簾來。
登胡氏樓  其二 陶夢桂
水將羅带繞，山展畫圖開。二十年前客，身閑又此來。
感懷五首  其一 陶夢桂
記得當年宴杏園，旁人儘道似神仙。全家自此廢耕織，枉費公家多少錢。
感懷五首  其二 陶夢桂
憶昔身章兩度新，庭闈恨不拜雙親。雖然累贈光泉壤，還是酬恩未了人。
感懷五首  其三 陶夢桂
佐岳歸來得自如，依然服色似芙蕖。兒童癡絕牽衣問，腰下如何不見魚。
感懷五首  其四 陶夢桂
心力較衰於少日，園池差勝似前原。畦蔬繞舍苔侵徑，棘刺編籬竹打門。
感懷五首  其五 陶夢桂
每憶間關離陷穽，一年剡壁一番新。雖無毫髦私於己，豈有涓埃及得人。
平塘三首次子輝韻  其一 陶夢桂
歸來荒却舊田園，手自誅鋤又一番。江上清風終耐久，依然和月到柴門。
平塘三首次子輝韻  其二 陶夢桂
秋水清明鏡不如，含羞照影獨紅蕖。莫因風冷嫌衣破，容我傍邊看戲魚。
平塘三首次子輝韻  其三 陶夢桂
平築三塘共一園，箇中宜著老癯仙。隨緣妝點非難事，粗果閑花不值錢。
贈神眼相士 陶夢桂
邊檄煙塵日漲天，天教老病喚歸田。從君試問平塘水，更照衰容得幾年。
重次龔子輝平塘韻三首  其一 陶夢桂
夢覺歸來涉舊園，共尋幽事有梅仙。乍穿綠竹教成徑，莫踏蒼苔破却錢。
重次龔子輝平塘韻三首  其二 陶夢桂
白髮多時精力少，綠樽疎後簡編親。本無世上榮華分，莫作山間懶惰人。
重次龔子輝平塘韻三首  其三 陶夢桂
家園指擬似淇園，惜笋兼存上下番。若與此君情分薄，應無風月到吾門。
重九與堅大師登墳庵新閣因憶癸巳歲此日同在益昌道中行役之勞遂成一絕 陶夢桂
茱萸笑把登高閣，菊蕊纔堪薦一觴。却憶當年關表路，無花無酒更凄涼。
舟次卷雪樓四首  其一 陶夢桂
簿書期會不相關，老眼如何不得閑。景物無端故勾引，淮山盡處又廬山。
舟次卷雪樓四首  其二 陶夢桂
踏遍三邊過劍關，故山風月幾年閑。如今著我中間住，風月無緣獨占山。
舟次卷雪樓四首  其三 陶夢桂
生怕老來先告老，却於閑處不禁閑。不將黄卷遮雙眼，便捲朱簾看遠山。
舟次卷雪樓四首  其四 陶夢桂
虎豹從渠守九關，不求進步只求閑。歸裝幸有新詩在，一字千金儘買山。
懷帥書黄先生余時次萬安先生開閣九江檄莫底 陶夢桂
碧落班中出鎮時，紅蓮幕裏我栖遲。四年兩地無消息，好倩西風爲寄詩。
書事 陶夢桂
有書有史聊遮眼，半瓦半茅還是家。莫道幽人無受用，銅瓶徧插木犀花。
謾興 陶夢桂
圖書叢裏清癯老，山水光中瀟灑家。除却栽花栽竹外，更將何事作生涯。
同子輝月下觀梅二首  其一 陶夢桂
風聲不作寒無力，雲翳纔收月有華。清興牽人眠不得，開門共看古梅花。
同子輝月下觀梅二首  其二 陶夢桂
白髮從來羞月色，弊衣那更带霜華。三生結習依然在，貪看寒梅幾樹花。
次友人韻 陶夢桂
綠竹漫山元積玉，青苔滿地又流錢。箇般也怕難消受，日炷爐薰答上天。
贈眼科舒醫士 陶夢桂
此老年來醫有靈，病眸纔洗便增明。教儂還盡讀書債，頭白依然對短檠。
老梅 陶夢桂
早年鋤月手親栽，看到成陰結子來。二十餘年如一夢，歸來五度見花開。
稚梅 陶夢桂
更好軒中幾報春，幽人去後化爲薪。向來花在孫枝上，一笑相看似故人。
桑 陶夢桂
密葉柔條綠更腴，幾年培植費工夫。牡丹剩費醫治力，曾有絲毫利益無。
柘 陶夢桂
老矣能消幾許衣，一株休論幾鉤絲。垂楊舞徹鶑歌歇，且看東風舞柘枝。
金燈花 陶夢桂
紫磨真金百煉成，花神妝點似燈明。膽瓶盛取當書案，白首韓公對短檠。
古樟 陶夢桂
抱合材堪任棟梁，斧斤相引到明堂。何如生近幽人屋，歲晚相看各老蒼。
種梅 陶夢桂
矮窗元向竹邊開，竹已森然只欠梅。新種一株花尚少，暗香早逐細風來。
小桃源 陶夢桂
乾坤無處著臞仙，乞與桃源小洞天。不用窮源防失路，桃花盡處便回船。
桃 陶夢桂
誰從王母覓來栽，等得花開結子來。我種數株能幾久，有花如錦子如杯。
李 陶夢桂
仙李栽培舊滿門，歸來僅有一株存。年年碧實和煙摘，老子未嘗先乞孫。
雙楓 陶夢桂
山緣何事也窮空，百里岡巒化作童。莫道吾廬無認處，行人遠遠見雙楓。
梧桐 陶夢桂
妝點山居要碧梧，向來培植費工夫。一株隨風成仙去，留得孫枝乞鳳雛。
孤松 陶夢桂
傲睨風霜老更臞，旁邊著我未爲孤。向來元亮盤桓後，試問曾逢我輩無。
苦竹 陶夢桂
住近幽人善卜隣，少陵詩句豈虛文。平生清苦過於我，祇合呼爲苦節君。
山礬 陶夢桂
香遠花繁葉耐冬，人人道與木犀同。一般賽得木犀過，能爲人間報歲豐。
拒霜 陶夢桂
消磨水上芙蓉了，岸上難兄正木彊。遭際東坡一題品，後來祇合字宜霜。
挽故知容州朝請陶公  其一 丁師正
游宦天西北，心隨造物游。春風鄖子國，明月岳陽樓。政出黔黎喜，名高夷狄愁。案巡邊萬里，風雪破貂裘。
挽故知容州朝請陶公  其二 丁師正
嚼得菜根斷，詩寒骨更臞。愛民心雪白，報國鬢霜枯。仕久衣長破，歸來屋亦無。全家寄僧舍，冰凍折吟鬚。
挽故知容州朝請陶公  其三 丁師正
萬影奔朝市，歸山見一人。青雲莫相附，白雪不生塵。暖日眠松石，凉風岸葛巾。依然舊原憲，猿鶴伴清貧。
挽故知容州朝請陶公  其四 丁師正
苦硬黄花節，霜枝香更清。乾坤一龐老，今古兩淵明。白玉難重見，孤冰不復清。夢中期會面，雪涕話平生。
挽故知容州朝請陶公  其五 丁師正
揖坐樓頭夜，酒杯生菜盤。交情三月暮，細雨一燈寒。談笑響如在，賡酬墨未乾。死生千古別，西日照闌干。
飲故祭酒黄公園林 江安止
記曾飛矢集蠻氈，一着鞭爭萬騎先。邑篆媿分炎瘴地，朝衣猶惹御爐煙。蓮塘小飲香隨艇，月榭高吟水壓天。此日隔花參簿尉，烏紗同樂太平年。
次唐彥猷顧亭林韵 張堯幹
蘭若王家像，相望博陸居。衣冠塵易暗，簫鼓祭全疎。草色侵花徑，潮聲過夕墟。遺風猶可想，吊古一觴餘。
句 高橫槎
宦情薄於水，吟鬢早爲霜。
閑詠 龔炳
年踰八袠雪蒙頭，時對親朋話舊遊。萬事無心閑日月，一杯有味小公侯。癡兒粗爾逃譏議，家訓從來戒刻掊。世道漸艱宜勇退，爲吾及早理松楸。
服椒法歌 陳曄
青城山老人，服椒得妙訣。年過九十餘，貌不類期耋。再拜而請之，忻然爲我說。蜀椒貳斤凈，解鹽六兩潔。糝鹽慢火煮，煮透滾菊末。初服十五圓，早晚不可輟。每月漸漸增，累之至二百。鹽酒或鹽湯，任君意所歠。服及半年間，胸膈微覺塞。每日退十圓，還至十五粒。俟其無礙時，數復如前日。常令氣熏蒸，否則前功失。飲食蔬果等，並無所忌節。一年效即見，容顔頓悅澤。目明而耳聰，鬚烏而髮黑。補腎輕腰身，固氣益精血。椒溫鹽亦溫，菊性去煩熱。四旬方可服，服之幸毋忽。逮至數十年，功與造化埒。耐老更延年，不知幾歲月。嗜慾若能忘，其效尤卓絕。我欲世人安，作歌故怛切。
毛希元隠居廬山卧龍瀑 葉述
毛子駡吳曦，蜀山渺孤憤。五老急扣聘，延留如大賓。龍分自眠地，蕙帳饒珠蠙。巖花開恨晚，谷鳥鳴先春。弔古一沉思，千載多逸民。登高一長望，萬里皆積雲。子勇書印曆，憂憤著彌綸。曷不草露布，從容靜風塵。低頭汲澗曲，煮豆萁爲薪。沮溺士之耻，昔賢終賤貧。
征夫 喻汝楫
白骨茫茫散不收，朔風吹雪度瓜州。殘陽欲落未落處，照盡行人今古愁。
題趙千里夜潮圖 名山樵子
八月錢塘江上水，風靜浪平清澈底。夜半潮聲带月來，沙頭眠雁還驚起。何人一幅鵝溪絹，畫出長江千萬里。莫道波聲靜不聞，請君默坐聊傾耳。
宿橫山禱雨 林棐
寸心憂國願年豐，曉挈楓香入翠峰。幸有一壇瞻斗象，豈無尺水起淵龍。松風不住雨聲碎，嵐霧常隨雲氣濃。願覓天瓢一滴水，三符需夢慰三農。
泛剡 林棐
水闊無風似有風，蘆花摇落櫓聲中。鷗無一點驚猜意，認作當時載雪翁。
遊武夷作  其一 陳韡
閬風元不隔扃扉，桑柘松筠匼匝圍。溪貫一原藏曲折，山羅萬象欲騰飛。仙壇起霧成丹竈，玉女披霞作綵衣。寂寂幔亭天籟息，笙簫疑向夜深歸。
遊武夷作  其二 陳韡
來爲羣元扣右扉，香生瓊宇碧油圍。前騶所過風俱靜，幽鳥不驚雲與飛。清嘯一山旋暮角，和蒸九曲未秋衣。勝遊英槩真奇遇，卷入豪端放棹歸。
武夷築精舍 陳韡
浮世何嘗有定居，愜情便可著茅廬。久知名利爲韁鎖，愛此溪山似畫圖。種菊疎籬慕陶令，栽梅淺水學林逋。只須此地延風月，休問君王乞鑑湖。
初夏郊行 陳韡
羽檄暫稀槐晝永，出郊遠眺得神清。田間野水縱橫注，林外嬌鶑自在鳴。爲羨僧閑逢寺飲，要知民樂遶村行。逢迎尚有山花在，見識聞香不識名。
句 陳韡
寄語園丁勤剗草，有時病叟出看花。
挽德潤 方審權
力挽端平疏，追還元祐風。祇今名未正，自古直難容。去國身如葉，憂時鬢易蓬。轉輸煩計使，鎮撫仗元戎。化寓文章內，人游禮樂中。五年懷赤子，一念契蒼穹。寵僅優奎閣，言猶簡帝聰。頓忘前席召，虛抱死疆衷。預决同師魯，先知即了翁。至誠存素履，定力見臨終。族黨哲人逝，朝家善類空。我爲天下哭，非但哭吾崇。
題秀江亭 李宗勉
經行塔下幾春秋，每歎無緣到上頭。今日登臨方覺險，不如歸去卧林丘。
句 林自知
公來無琴鶴，公去有芒鞋。
夜泊浯溪  其一 董鴻道
艤舟和月上𢈪亭，風露淒寒酒易醒。誰爲漫郎寫幽思，度香橋下水泠泠。
夜泊浯溪  其二 董鴻道
二十年前八桂回，摩挲蒼蘚讀碑來。如今再自浯溪過，折得梅花伴酒杯。
答友人二首  其一 戴仔
著書非爲進，歲久漫成編。道遇言非贅，身幽志自堅。種瓜新學圃，藝稻晚知田。吾事未多闕，衣裾莫浪褰。
答友人二首  其二 戴仔
說經蠡測海，且欲付家藏。難爲越言雪，徒令鬢似霜。荷君心見許，顧我道非長。若肯嬪王內，當爲時世裝。
偶成 戴仔
尚想夷與齊，求仁無怨嘖。誰傳采薇音，荒哉太史筆。
白水山 王栐
高空重素練，界斷碧山紋。雪浪衝天下，風濤带霧分。烏尖峰頂水，馿迹嶺頭雲。幾欲乘槎訪，星河沒夕曛。
及第謝恩 吳必達
聖朝更化廣蒐賢，丹陛遥瞻穆穆天。歷數萬年垂統正，精微一理得心傳。輸忠敢罄劉蕡膽，擢第應同李郃肩。四海尚期王德洽，小臣稽首頌周篇。
句 鄭思忱
讀罷西銘日未斜。
煉丹觀 黄甲
天地爲爐變化間，丹砂點石石成丹。丹成遺竈空陳迹，留與高人圖畫看。
石城峰 黄甲
岧峨第二石城峰，雉堞天然不費工。妙典飛昇何處是，城頭咫尺紫霞宮。
桂林峰 黄甲
第八峰高是桂林，安期曾度馬明生。箇中自有通仙路，拂袖天香影裏行。
第七渡 黄甲
仙源七渡更流長，鵝管瓶頭滴乳香。觸處巖前如雨瀉，舉瓢挹處訝天漿。
第八渡 黄甲
八渡凉生五月秋，瓊花六出似浮漚。掬來睥睨真如雪，不覺輕寒動玉樓。
永福寺 黄甲
永福叢林古道場，烟霞深處白雲堂。木魚堂下常虛設，擊動龍王無處藏。
魯女觀 黄甲
見說當年魯女冠，長年向此餌金丹。一朝羽化無人識，野鶴孤猿繞紫壇。
玉琯巖 黄甲
橋山往日葬衣冠，玉琯深藏在此山。料得當時十二牧，也隨龍駕到其間。
月帔巖 黄甲
仙翁騎鶴上青冥，月帔空留松桂林。遮斷世塵無點污，橫拖一抹翠烟深。
羊權山 黄甲
聞道仙人萼綠華，曾來此地訪仙家。青衣數十隨行處，環珮紛紛香霧車。
白孩兒蓮 黄甲
玉質冰姿出淤泥，花間朶朶簇孩兒。不因潔白身清凈，安得靈根孕九疑。
龍鬚草 黄甲
龍卧寒潭漾碧虛，風雲變化只須臾。奮髯驤首無人問，錯認巖頭草似鬚。
題趙千里夜潮圖 周假庵
烟蒼蒼，江茫茫，明月夜挂天中央。奔潮不盡當日恨，金波怒，捲虯龍。長浦口，秋飛揚，鷗雁不眠聲周章。風高沙漲望難到，羽翰但逐潮低昂。窗間簾炷香，開卷有素商。何須八月上錢唐，對此秋濤生錦囊。
贈胡季昭 葉夢得
澹菴久死瘴江濱，依舊歸來侍禁宸。浩歎宗孫長去國，從知志士不謀身。皇天若假令多算，聖代終無棄□□。我時閲報痛生哀，灑淚南詹吊象臺。今日方知公有子，皇天祐善世生才。
鵝湖山 葉夢得
鵝王牧群鵝，濁世肯下遊。積水近天闕，有時戲沉浮。老禪天人師，領略傾九州。初開選佛場，坐斷諸峰頭。當時江東西，海納吞衆流。歲晚徙山麓，華堂跨龍樓。至今韋公碑，照耀蒼崖幽。陳迹記往昔，登臨縱冥搜。重來歲月疾，俯仰五十秋。撫事一太息，何從問馬牛。惟餘拱把木，百尺環道周。成壞各有時，干戈今少休。空懷三宿戀，爲汝半日留。鐘聲遠送客，霧雨昏林丘。
石井 葉夢得
神龍傲幽蟄，睡美得所安。宇宙豈不廣，斂收寄深蟠。不知九地藏，何似海濱寬。謾作無底竇，言依小巑岏。微流出紺地，碧玉儲清寒。亂木共蒼翠，佛宮蔭檀欒。寧懷帝者家，未暇排雲端。油雲有時去，霧雨森濛漫。聊從老農戲，旱魃不可干。客行度嵌巖，塵土疲跨鞍。願借壁間瓢，一飲凉肺肝。
游洞霄 薛泳
群山皆玉立，中有一峰危。天近秋雲薄，松深夜月遲。洞因尋藥入，席爲聽泉移。此趣無人會，臨風酒一巵。
句  其一 薛泳
柳斷橋方出，烟深寺欲浮。
句  其二 薛泳
歸心如病葉，一片落江城。
寄薛泳 杜北山
長安君別後，動即是相思。料想還家日，勝如爲客時。江寒驚夢斷，路遠得書遲。幾度空凝望，春風又柳絲。
寄吳夢鶴 杜北山
憐君如泛梗，漂泊竟何之。經歲無來信，還家是幾時。秋高鴻過少，地冷菊開遲。屢夕寒燈下，秋吟只自知。
元日 趙淦夫
鳳曆首春王，三元啟運昌。衣冠充閭里，雲物動笙簧。共舞椒花醉，真成機械忙。人生當此日，何必古羲皇。
禱正一真君 夏元鼎
未登龍虎榜，且登龍虎山。一見三清易，三年一第難。劍埋光射斗，雞鳴曉度關。乾坤誰整頓，擬伴赤松閒。
題壁二首  其一 夏元鼎
世學金丹亂似麻，謾將心腎向人誇。眼前有藥無人識，火裏栽蓮長道芽。
題壁二首  其二 夏元鼎
崆峒訪道屈尊乎，萬卷丹書看轉愚。着破鐵鞋無覓處，得師全不費功夫。
黄鶴樓 游似
長江巨浪拍天浮，城郭相望萬景收。漢水北吞雲夢入，蜀江西带洞庭流。角聲交送千家月，帆影中分兩岸秋。黄鶴樓高人不見，却隨鸚鵡過汀洲。
登雲巖塔二絕  其一 方萬里
湖迥山明玉宇澄，浮圖絕頂快高登。天風吹我今宵夢，多在瑶臺十二層。
登雲巖塔二絕  其二 方萬里
窣堵崔嵬置曲欄，不知身在碧雲端。墨題便是慈恩約，只尺聯鑣上廣寒。
齊雲菴 文洪源
齊雲山特立，古剎懸危壁。翠竹舞柔風，高峰聳紅日。龍井冽生寒，冰房清澈骨。半空神氣怡，恍入羣仙窟。仰盼天河明，俯濯龍潭碧。白雲任去留，好鳥時棲息。一笑塵世空，此樂復何極。
雁湖 史公亮
梅艷凌霜带雪餘，露華洗盡玉生膚。東方千騎催人去，聊折春風寄雁湖。
賀人生女 王大烈
祥光子夜都明徹，婷婷仙子來仙闕。精神玉雪比不如，猶带蓬萊秋夜月。郎罷今晨莫世情，那知便不顯門庭。我來只誦香山句，不重生男重生女。
賀生子索杯 王大烈
小童門外走雙壺，知是君家毓掌珠。前語果然符老蚌，這番不可學乾烏。且將詩句爲君問，還有婆杯惠我無。莫怪明朝東閣地，要教泥醉索人扶。
絕句 王大烈
弧矢重懸舊禮儀，郎君又産玉麟兒。便煩着眼從頭看，的似徐卿二子奇。
律詩 王大烈
纔入新秋節，君家又得珠。石麟天上種，丹鳳穴中雛。喜羨徐卿有，休誇伯道無。他年雙折桂，携手上雲衢。
自慶生次子 王大烈
屈指春歸三月餘，葱葱佳氣應充閭。人言再入長庚夢，我喜新添萬卷書。栗愛從渠自年少，蘭芬看爾長庭除。吾家積善由來久，當繼公侯衮衮餘。
賀人雙生 王大烈
白石山川貴可知，公侯衮衮應斯時。藍田美玉雙呈瑞，滄海明珠兩朶奇。從此一門成薛鳳，如今三子勝徐麒。東君更有靈椿壽，看取他年折桂枝。
賀生次子 王大烈
昔也惟珍一角麟，如今雙璧更驚人。今朝蘇子晉朝陸，許事從初又一新。
王氏螟羅氏子 王大烈
庚星一點光無涯，日來飛入江東家。江東江左舊聲氣，叔氏得之真差事。歸來瑞光凌九虛，叔氏喜亦盈眉鬚。家人驚起偏物色，袖中却得真英物。螟蛉須信逢蜾蠃，莫惜丁甯長類我。他年解有速肖時，會振風流舊江左。
賀人生子  其一 王大烈
蚌胎未老出明珠，或表高門慶有餘。我病阻爲湯餠客，人言的是鳳凰雛。磽磽頭角奇男子，衮衮公侯大丈夫。寄語王渾防跨竈，阿戎清賞只須臾。
賀人生子  其二 王大烈
盡道生來骨相奇，若非鳳種必麟兒。幾年仙李蟠根固，一顆蟠桃結子遲。岐嶷兩全真鮮克，之無二字已先知。徐卿衣鉢今傳取，衮衮公侯看異時。
自贊 葉元素
心事茫然兩鬢斑，十年空走利名關。算來只合苔磯坐，釣不得魚猶得閒。
絕句 葉元素
家住夕陽江上村，一灣流水護柴門。種來松樹高于屋，借與春禽養子孫。
漁家雜興 葉元素
鳴榔聲裏過吳松，月似銀槃貼水中。網得錦鱗魚數尾，豈無一尾是蛟龍。
留宿山家 葉元素
山翁留我宿，行倦看羣捷。黄□滿山落，白猿終夜啼。枕邊千里夢，窗外一聲雞。明日登程去，何村日又西。
山寺 葉元素
一樹桃花一半空，不堪狼籍梵王宮。山僧手把青鸞尾，背却東風掃落紅。
送友人從軍 葉元素
斗酒不爲薄，餞君千里行。時危見豪傑，年少易功名。旗影龍蛇動，甲光霜雪明。天山三箭定，不請羽林兵。
次韻何安節撫機 丁木
送別邗江路，梅花作暮愁。關情何水部，回首古揚州。雁影明寒水，冰凘澀去舟。想應今夜宿，霜月滿瓜洲。
聞兄衜竄作詩寄之 張磻
飛旆翩然拂曙涼，都門餞送集冠裳。竄鄉此去嗟予季，忠國古來留異方。賈誼誰云時不遇，酈生自謂我非狂。橫江一網空朝市，何物充庖薦廟廊。
採藥徑 朱元昇
黄精與鉤吻，貌同性相反。寄詩徑中人，采時高著眼。
曉雲峰 朱元昇
旱天無覓處，曉雲此無數。只消一縷飛，亦可作甘露。
月牖 朱元昇
誰將造化手，開此混沌竅。每夜吐月時，九州同一照。
天馬峰 朱元昇
塞上風塵高，處處尋天馬。只在此山中，無人到圖寫。
龍角巖 朱元昇
本是一頑石，偶如龍角象。至今渴仰人，便作風雷想。
龍隠巖 朱元昇
巖根嵐霧深，神龍隠其所。莫恃雲霄近，容易興雲雨。
天聰洞 朱元昇
雲開巖玲瓏，一竅入虛空。亦有閭閻事，何當叩上穹。
應潮潭 朱元昇
羣山雖疊嶂，大海暗來通。氣類倘相應，寸心千里同。
挽蔡西山先生 李閎祖
有名天所靳，無位世仍擠。不得西山卧，還同濂水棲。元精抽秘鑰，衆妙貫圓機。友盡人間士，巋然季子題。
華子岡 鄒斌
風流晉人物，康樂性樂山。文選數十詩，大半皆林泉。未知當時士，多少肥遯賢。投書犯世網，何如康樂阡。小隠華子岡，世事成雲烟。高風輞川期，師法甪里傳。倘悟神仙訣，千載如眼前。
萬峰菴 黄登
上到山巔曉色分，眼看殘月待朝昕。望迷四顧渾如海，立欲移時祇是雲。隠隠樓臺平地見，行行鐘磬半天聞。舉頭頓覺青霄近，我欲乘風謁帝君。
題三岩  其一 黄登
占斷烟霞老一丘，玉岩閲歷幾春秋。削成四壁開三面，比似他山出一頭。幾欲登臨尋勝概，偶然休沐得佳遊。醉磨濃墨書岩石，恨不携琴更少留。
題三岩  其二 黄登
飄然投紱卧雲林，一片平生鐵石心。不是遺文能動我，誰令弔古便沾襟。身同逝水幾寒暑，名在空山無古今。仰止高風琴牀下，還教三嘆薄朝簪。
句 趙絳夫
取水觀爲政。
跋山谷書范滂傳帖 俞疇
貂璫羣雛擅天網，手驅名流入鈎黨。屯雲蔽日日光無，卯金神器春冰上。汝南節士居危邦，志剗蕭艾扶蘭芳。致君生不逮堯舜，死合夷齊俱首陽。千年興壞真暮旦，殷鑒詎應如許遠。安知後人哀後人，又起諸賢落南歎。宜州老子筆有神，蟬蛻顔揚端逼真。少模龍爪已名世，晚用鷄毛亦絕人。平生孟博吾尚友，時事駸駸建寧舊。胸蟠萬卷老蠻鄉，獨感斯文聊運肘。老子書名橫九州，一紙千金不當酬。此書豈但翰墨設，心事悢悢關百憂。人言老子味禪悅，疾惡視滂寧爾切。須知許國本精忠，不幸爲滂甘伏節。九原莫作令人悲，遺墨敗素皆吾師。從君乞取宜州字，要對崇寧黨籍碑。
君山浮遠堂 王呈瑞
萬室東南裏，炊煙落照黄。山腰圍野闊，沙尾刺江長。好景終然遠，浮雲轉已亡。幾多如湛輩，今昔一淒涼。
芙蓉峰 鄭芝秀
芙蓉秀插最高峰，上有仙臺近碧空。不憚攀蘿登絕頂，俯看塵世一樊籠。